text: Начало > Павел Колев: "Левски" е извършил всички належащи плащания
  14:04, 03 фев 20 / Спорт 25 2142 Автор: Topnovini
  Отборът на "Левски" е извършил всички належащи плащания на този етап - към НАП по споразумението за разсрочване на дълговете, както и по делото, заведено от мениджърска агенция, което можеше да доведе до отнемане на три точки от актива на отбора в efbet Лига. Това заяви изпълнителният директор на клуба Павел Колев пред bTV.
  "Спокоен съм. Аз работя по организацията. На 15-и имаме мач, събирам колегите на оперативка. Доколкото знам, отборът е спокоен. Говоря с тях. Мисля, че всичко е наред. Няма запор на сметките на "Левски". Работим си нормално. Това е много лесно проверимо. Всеки, който има нужда от информация за "Левски", може да се обърне директно към мен. Когато имам какво да кажа, ще го кажа. Сега, в момента, неяснотата е твърде голяма, за да се обръщам към хората. И аз искам информация, само че нямам. Важните плащания ги направихме миналата седмица, в петък (31 януари). Платихме на НАП по споразумението за разсрочване на задълженията и платихме тази присъда от КАС. Мисля, че друго спешно няма. Има организационни разходи - наем на стадион "Васил Левски", ток, парно, вода", заяви Колев.
  Изпълнителният директор на "Левски" заяви, че не е имал контакт с финансовия благодетел на тима Васил Божков и официалния собственик Георги Попов, които бяха арестувани преди дни в Обединените арабски емирства.
  "Дали аз ще работя или не, е най-маловажно. Има други по-важни въпроси, на които трябва да получим отговори. Не си правя равносметка. Казвам го от гледна точка на това, че кой точно оперативно ръководи клуба не е важно. Важно е дали има зададена стратегическа цел, посока и дали този, който ръководи, има компетенцията да ръководи кораба в тази посока. Съвършено спокоен съм. Имаме си достатъчно всекидневни задачи, които да гоним. Нямаме време да изпадаме в някакви тежки безпокойства. Неяснотите са много, въпросите, свързани с близкото и далечното бъдеще са много. В крайна сметка не са въпроси, на които ние може да дадем отговори. В крайна сметка трябва да изчакаме и да видим какво ще се случи. В момента нямам с никого контакт. Говоря си с прокуриста Таня Христова, която заедно с мен ръководи дейността на клуба. Действам си на оперативно ниво", категоричен е той.
  "Няколко пъти казах, че бюджетът на "Левски" в момента е между 1,5 млн. и 2 млн. на месец. 1,5 млн. е санитарният минимум. Понеже слушам много коментари дали това е много или малко - бюджетът зависи от визията, от това, която търсиш, от целите, от стратегията. Ако имаш възможност да си позволиш тези цели, трябва да си готов и на по-висок бюджет. Когато нямаш бюджет, променяш целите. От тази гледна точка, ние сме гъвкави. Предполагам и хората, които ще управляват "Левски". Когато финансовите възможности са други, целите са различни. Няма да се инвестира толкова в базата, няма да се плащат толкова високи заплати в администрация, детско-юношеска школа и първи отбор. Всички тези неща, които можехме да си позволим като ремонти, ще отпаднат. Не е належащо да платим 2 млн. Просто в един момент трябва да платим заплати на играчите, което е най-голямото перо. Надявам се до тогава всичко да е ясно", добави Колев.